Euroopan parlamentin päätöslauselma 15. maaliskuuta 2007 Kambodžasta



Virallinen lehti nro 301 E , 13/12/2007 s. 0258 - 0260



P6_TA(2007)0085 Kambodža Euroopan parlamentin päätöslauselma 15. maaliskuuta 2007 Kambodžasta Euroopan parlamentti, joka - ottaa huomioon Kambodžasta 13. tammikuuta 2005 [1], 10. maaliskuuta 2005 [2] ja 19. tammikuuta 2006 [3] ja antamansa päätöslauselmat ja 1. joulukuuta 2005 antamansa päätöslauselman Kambodžan, Laosin ja Vietnamin ihmisoikeustilanteesta [4], - ottaa huomioon 4. lokakuuta 1999 hyväksytyn Euroopan yhteisön ja Kambodžan kuningaskunnan välisen yhteistyösopimuksen [5], - ottaa huomioon Yhdistyneiden Kansakuntien 9. joulukuuta 1998 antaman julistuksen ihmisoikeuksien puolustajista, - ottaa huomioon neuvoston 14. kesäkuuta 2004 hyväksymät ihmisoikeuksien puolustajia koskevat Euroopan unionin suuntaviivat, - ottaa huomioon taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen sekä kansalaisoikeuksia ja poliittisia oikeuksia koskevan kansainvälisen yleissopimuksen, jotka on hyväksytty 16. joulukuuta 1966 ja joiden osapuoli Kambodža on, - ottaa huomioon Yhdistyneiden Kansakuntien ja Kambodžan kuningaskunnan hallituksen 6. kesäkuuta 2003 tekemän sopimuksen syytteiden nostamisesta Demokraattisen Kamputsean aikana tehdyistä rikoksista Kambodžan lainsäädännön mukaisesti, - ottaa huomioon työjärjestyksen 115 artiklan 5 kohdan, A. ottaa huomioon, että Hy Vuthy, Kambodžan kuningaskunnan työläisten vapaan ammattiliiton (FTUWKC) osastonjohtaja Suntexin tekstiilitehtaalla, ammuttiin kuoliaaksi 24. helmikuuta 2007 hänen lopetettuaan yövuoronsa Phnom Penhissä, Dangkaon kaupunginosassa sijaitsevalla Suntexin tehtaalla, B. ottaa huomioon, että FTUWKC:n puheenjohtaja Chea Vichea ammuttiin kuoliaaksi 22. tammikuuta 2004 ja Ros Sovannarith, FTUWKC:n osastonjohtaja Trinunggal Komara -tehtaalla, murhattiin 7. toukokuuta 2004, minkä lisäksi muita ammattiyhdistysaktiiveja on ahdisteltu, uhkailtu ja pahoinpidelty vakavasti viime vuosina Kambodžassa, C. toteaa, että Chea Vichean murhaa ei ole vieläkään selvitetty; toteaa, että Born Sammang ja Sok Sam Oeun pidätettiin 28. tammikuuta 2004 Chea Vichean murhasta syytettyinä ja että heidät myöhemmin todettiin syyllisiksi ja tuomittiin 20 vuoden vankeusrangaistukseen, vaikka heitä vastaan ei ollut esittää vakuuttavaa näyttöä, D. toteaa, että Kambodža on taloudellisia, sosiaalisia ja sivistyksellisiä oikeuksia koskevan kansainvälisen yleissopimuksen sekä kansalaisoikeuksia ja poliittisia oikeuksia koskevan kansainvälisen yleissopimuksen osapuoli ja että niissä määrätään jokaisen henkilön oikeudesta perustaa ammattiyhdistyksiä ja liittyä valitsemaansa ammattiyhdistykseen sekä ammattiyhdistysten oikeudesta toimia vapaasti, E. ottaa huomioon, että Yhdistyneiden Kansakuntien antamaan julistukseen ihmisoikeuksien puolustajista sisältyy myös oikeus yksin ja yhdessä muiden kanssa edistää ihmisoikeuksien suojelua ja toteutumista sekä kamppailla niiden puolesta (1 artikla), F. on erittäin huolestunut siitä, että edellä mainitut tapaukset osoittavat, että oikeuslaitoksen riippumattomuus ja puolueettomuus on edelleen kyseenalaista, samoin kuin sen valmiudet järjestää Punaisten khmerien johtajien oikeudenkäynnit erityistuomioistuimessa ilman että sen toimintaa puututaan poliittisesti, G. ottaa huomioon, että oikeudenkäynnit Kambodžan tuomioistuinten erityisjaostoissa (ECCC) eivät ole vielä alkaneet Kambodžan ja kansainvälisten oikeusviranomaisten välillä vallitsevien, ECCC:n sisäisiä sääntöluonnoksia koskevien runsaiden erimielisyyksien vuoksi, H. on huolissaan Vietnamista tulleiden montagnard-pakolaisten epävarmasta oikeudellisesta asemasta Kambodžassa; 1. tuomitsee Hy Vuthyn surman ja muut ammattiyhdistysaktiiveihin kohdistuneet väkivallanteot; kehottaa Kambodžan viranomaisia käynnistämään pikaisesti puolueettoman ja tehokkaan tutkinnan Hu Vuthyn, Chea Vichean, Ros Sovannarithin ja Yim Ryn murhista, julkaisemaan tutkinnan tulokset ja saattamaan syylliset oikeuden eteen; kehottaa viranomaisia antamaan Born Sammangille ja Sok Sam Oeumille pikaisesti uuden oikeudenkäynnin, joka on kansainvälisten normien mukainen; 2. vaatii Kambodžan hallitusta lakkauttamaan vallitsevan rankaisemattomuuden ilmapiirin ja soveltamaan tosiasiallisesti oikeutta ihmisoikeuksia ja kansalaisvapauksia rikkoneisiin henkilöihin; 3. muistuttaa Kambodžan hallitusta siitä, että sen on täytettävä demokraattisia periaatteita ja perustavia ihmisoikeuksia koskevat velvoitteensa ja sitoumuksensa, jotka ovat keskeinen osa EY:n ja Kambodžan välistä yhteistyösopimusta, sellaisina kuin ne on määritelty sopimuksen 1 artiklassa; 4. kehottaa Kambodžan viranomaisia ryhtymään poliittisiin ja toimielimiä koskeviin uudistuksiin pyrkimyksenä rakentaa demokraattinen valtio, jota hallitaan oikeusvaltioperiaatteen mukaisesti ja joka perustuu perusvapauksien kunnioittamiselle, sekä varmistamaan kaikissa olosuhteissa ihmisoikeuksien ja perusvapauksien kunnioittaminen Kambodžan ratifioimien kansainvälisten ihmisoikeusnormien ja kansainvälisten yleissopimusten mukaisesti; 5. kehottaa Kambodžan hallitusta antamaan Punaisten khmerien rikoksia tutkivalle tuomioistuimelle luvan aloittaa toimintansa viipymättä oikeuslaitoksen riippumattomattomuuta, puolueetonta oikeudenkäyntiä ja asianmukaisia oikeudenkäyntimenettelyjä koskevien kansainvälisten normien mukaisesti, kuten Yhdistyneiden Kansakuntien puitteissa sovittiin kesäkuussa 2003; 6. tukee ECCC:n sisäisiä sääntöjä tarkastelevan komitean ponnisteluja eri aiheita koskevien mielipide-erojen kaventamiseksi, jotta syytteeseen asettaminen ja oikeudenkäynnit etenisivät; 7. kehottaa neuvostoa ja komissiota ottamaan esille huolen ihmisoikeuksien ja oikeusvaltioperiaatteen toteutumisesta Kambodžassa yhteydenpidossaan Kambodžan hallitukseen; 8. kehottaa puhemiestä välittämään tämän päätöslauselman neuvostolle, komissiolle, Kambodžan kuningaskunnan hallitukselle ja kansalliskokoukselle, YK:n pääsihteerille, YK:n ihmisoikeusvaltuutetulle, YK:n pääsihteerin Kambodžan ihmisoikeusasioiden erityisedustajalle sekä ASEANin jäsenvaltioiden hallituksille. [1] EUVL C 247 E, 6.10.2005, s. 161. [2] EUVL C 320 E, 15.12.2005, s. 280. [3] EUVL C 287 E, 24.11.2006, s. 334. [4] EUVL C 285 E, 22.11.2006, s. 129. [5] EYVL L 269, 19.10.1999, s. 18. --------------------------------------------------